

**Αθήνα, 12 Ιουνίου 2025**

**ΕΡΩΤΗΣΗ**

**Προς την Υπουργό Παιδείας, Θρησκευμάτων και Αθλητισμού**

**Θέμα: «Άμεση μέριμνα για τη δωρεάν μετακίνηση των αθλητριών και αθλητών της Εθνικής ομάδας τεχνικής Κολύμβησης Νέων/Νεανίδων στο παγκόσμιο πρωτάθλημα στη Χίο»**

Φέτος, στη Χίο, στο διάστημα 17-24 Ιουνίου, θα πραγματοποιηθεί το Παγκόσμιο Πρωτάθλημα Τεχνικής κολύμβησης Νέων/Νεανίδων. Σε αυτό θα συμμετέχει και η Ελληνική Εθνική Ομάδα Τεχνικής Κολύμβησης Κατηγορίας Νέων–Νεανίδων, η οποία πέρσι το καλοκαίρι του 2024 στη Λιθουανία είχε διακριθεί κατακτώντας 32 μετάλλια και κάνοντας 4 παγκόσμια ρεκόρ!

Ωστόσο, οι αθλήτριες και οι αθλητές της Εθνικής Ομάδας Τεχνικής Κολύμβησης Κατηγορίας Νέων–Νεανίδων, οι οποίοι έχουν επιλεγεί να συμμετάσχουν στο Παγκόσμιο Πρωτάθλημα, καθώς και οι οικογένειές τους, ενημερώθηκαν μέσω του υπ’ αριθ. Πρωτ. 3949/21.05.2025 εγγράφου της Κολυμβητικής Ομοσπονδίας Ελλάδος ότι τα έξοδα μετακίνησής τους στη Χίο θα βαρύνουν τους ίδιους.

Πρόκειται για είκοσι τέσσερις (24) αθλήτριες/αθλητές από δεκατρία (13) σωματεία που εδρεύουν σε διαφορετικά γεωγραφικά σημεία της Ελλάδας. Με αυτή την απόφαση, οι οικογένειες επιβαρύνονται δυσανάλογα για να καλύψουν με δικούς τους πόρους τα εισιτήρια μετακίνησής τους επιπρόσθετα των όλων εξόδων που έχουν κάνει για να στηρίξουν τα παιδιά τους στον πρωταθλητισμό.

Για μια χώρα, όπως η Ελλάδα, που οι διακρίσεις στον αθλητισμό αποτελούν ανέκαθεν έναν από τους καλύτερους «πρεσβευτές» της, τέτοιες πρακτικές δεν ανταποκρίνονται στις υπεράνθρωπες προσπάθειες των νέων και των νεανίδων, που φορούν περήφανα το εθνόσημο στο στήθος τους και τιμούν τα εθνικά χρώματα.

**Επειδή** τα κόστη μετακίνησης είναι ιδιαίτερα υψηλά και λαμβάνοντας υπόψη την οικονομική πίεση λόγω ακρίβειας και πληθωρισμού, κάποιες οικογένειες ενδεχομένως να μην καταφέρουν να στείλουν τα παιδιά τους στη Χίο,

**Επειδή** πρόκειται για ένα Παγκόσμιο Πρωτάθλημα και είναι σημαντικό να εκπροσωπηθεί η Εθνική μας Ομάδα με όλες τις δυνάμεις της,

**Επειδή** η ισότιμη πρόσβαση στον αθλητισμό και η δυνατότητα συμμετοχής σε διεθνείς διοργανώσεις δεν μπορεί και δεν πρέπει να εξαρτάται από την οικονομική δυνατότητα της κάθε οικογένειας, αλλά να αποτελεί ευθύνη της Πολιτείας για την πλήρη κάλυψη των εξόδων των αθλητριών και αθλητών.

**Ερωτάται η αρμόδια Υπουργός:**

1. **Ποια άμεσα μέτρα προτίθεται να λάβει, προκειμένου να διασφαλιστεί η εκ των προτέρων δωρεάν μετακίνηση των αθλητριών και** **αθλητών της Εθνικής Ομάδας Τεχνικής Κολύμβησης Νέων–Νεανίδων για τη συμμετοχή τους στο Παγκόσμιο Πρωτάθλημα που θα διεξαχθεί στη Χίο από 17 έως 24 Ιουνίου 2025;**

**Οι Ερωτώντες Βουλευτές**

**Παναγιωτόπουλος Ανδρέας**

**Βέττα Καλλιόπη**

**Γαβρήλος Γεώργιος**

**Γιαννούλης Χρήστος**

**Δούρου Ειρήνη (Ρένα)**

**Ζαμπάρας Μιλτιάδης (Μίλτος)**

**Κόκκαλης Βασίλειος**

**Κοντοτόλη Μαρίνα**

**Μαμουλάκης Χαράλαμπος (Χάρης)**

**Μπάρκας Κωνσταντίνος**

**Νοτοπούλου Αικατερίνη (Κατερίνα)**

**Παπαηλιού Γεώργιος**

**Ψυχογιός Γεώργιος**